b'\n_START_ARTICLE_\nMotinos pieno oligosacharidai\n_START_SECTION_\nKilm\xc4\x97\n_START_PARAGRAPH_\nMotinos pieno oligosacharidai yra tre\xc4\x8dia pagal randam\xc4\x85 kiek\xc4\xaf (po laktoz\xc4\x97s ir riebal\xc5\xb3) motinos pieno kiet\xc5\xb3j\xc5\xb3 sudedam\xc5\xb3j\xc5\xb3 dali\xc5\xb3 (i\xc5\xa1tirpusi, emulsijos ar suspensijos vandenyje formoje). Aptinkamos koncentracijos yra apie 5-20 g/l. \xc5\xa0iandien \xc5\xbeinoma apie 200 strukt\xc5\xabri\xc5\xa1kai skirting\xc5\xb3 molekuli\xc5\xb3. Motinos pieno oligosacharidams b\xc5\xabdinga didel\xc4\x97 \xc4\xafvairov\xc4\x97, o bendra motinos pieno sud\xc4\x97tis individuali kiekvienai moteriai, kuri kinta priklausomai nuo laktacijos laikotarpio. 2\xe2\x80\x98-fucosyllactose yra dominuojantis oligosacharidas ma\xc5\xbedaug 80\xc2\xa0% mam\xc5\xb3 piene. Jo koncentracija apie 2,4 g/l.\n_START_SECTION_\nSavyb\xc4\x97s\n_START_PARAGRAPH_\nSkirtingai nei daugelis kit\xc5\xb3 komponent\xc5\xb3 randam\xc5\xb3 motinos piene, motinos pieno oligosacharidai n\xc4\x97ra vir\xc5\xa1kinami naujagimio organizme. Jie pasi\xc5\xbeymi prebiotiniu poveikiu ir yra mitybin\xc4\x97 med\xc5\xbeiaga k\xc5\xabdikio \xc5\xbearnyno bakterijoms\xc2\xa0\xe2\x80\x93 o ypa\xc4\x8d Bifidobakterijoms. \xc5\xa0i\xc5\xb3 ger\xc5\xb3j\xc5\xb3 bakterij\xc5\xb3 dominavimas k\xc5\xabdikio \xc5\xbearnyne ma\xc5\xbeina patogenini\xc5\xb3 bakterij\xc5\xb3 augim\xc4\x85, ma\xc5\xbeina pavojing\xc5\xb3 \xc5\xbearnyno infekcij\xc5\xb3 rizik\xc4\x85._NEWLINE_Naujausi tyrimai nustat\xc4\x97, kad motinos pieno oligosacharidai ma\xc5\xbeina ir virusini\xc5\xb3, bakterini\xc5\xb3 infekcij\xc5\xb3 rizik\xc4\x85, bei ma\xc5\xbein\xc4\x85 viduriavimo bei kv\xc4\x97pavimo tak\xc5\xb3 lig\xc5\xb3 rizik\xc4\x85._NEWLINE_Apsaugin\xc4\x97 motinos pieno oligosacharid\xc5\xb3 funkcija aktyvuojama po kontakto su specifiniais bakterij\xc5\xb3 ar virus\xc5\xb3 patogenais. MPO prisijungia prie l\xc4\x85steli\xc5\xb3 glikan\xc5\xb3 receptori\xc5\xb3 esan\xc4\x8di\xc5\xb3 ant \xc5\xbearnyno l\xc4\x85steli\xc5\xb3 pavir\xc5\xa1iaus ir neleid\xc5\xbeia virusams ar bakterijoms prie j\xc5\xb3 prisijungti ir tuo pa\xc4\x8di\xc5\xb3 apsaugo nuo \xc5\xbearnyno infekcijos. Mokslini\xc5\xb3 tyrim\xc5\xb3 metu buvo nustatyta, kad motinos pieno oligosacharidai yra pana\xc5\xa1\xc5\xabs glikan\xc5\xb3 receptoriams, tod\xc4\x97l patogeniniai mikroorganizmai prisijungia prie j\xc5\xb3, o ne prie \xc5\xbearnyno l\xc4\x85steli\xc5\xb3. Tai ma\xc5\xbeina \xc5\xbearnyno infekcij\xc5\xb3 rizik\xc4\x85. Motinos pieno oligosacharidai veikia ir kai kurias imunin\xc4\x97s sistemos l\xc4\x85steles, ma\xc5\xbeindami u\xc5\xbedegimines reakcijas. Manoma, kad motinos pieno oligosacharidai gali ma\xc5\xbeinti nekrozuojan\xc4\x8dio enterokolito (NEC) i\xc5\xa1sivystymo rizik\xc4\x85 nei\xc5\xa1ne\xc5\xa1iotiems naujagimiams. _NEWLINE_Kai kurie MPO metabolitai tiesiogiai veikia nerv\xc5\xb3 sistem\xc4\x85 ir smegenis, bei gali tur\xc4\x97ti \xc4\xaftakos vaiko tolimesniam vystymuisi. Kai kurie moksliniai tyrimai pa\xc5\xbeymi, kad motinos pieno oligosacharidai yra sialo r\xc5\xabg\xc5\xa1ties \xc5\xa1altinis k\xc5\xabdikio organizmui. Sialo r\xc5\xabg\xc5\xa1tis yra svarbus mitybinis komponentas vaiko smegen\xc5\xb3 ir kognityviniam vystymuisi._NEWLINE_MPO yra svarbus motinos pieno komponentas, jie gali b\xc5\xabti panaudojami kaip papildas k\xc5\xabdiki\xc5\xb3 maiste, skirtame ne\xc5\xbeindomiems k\xc5\xabdikiams.\n_START_SECTION_\nVystymasis\n_START_PARAGRAPH_\nEksperimentini\xc5\xb3 tyrim\xc5\xb3 metu nustatyta, kad MPO kaip \xc5\xbearnyno bakterij\xc5\xb3 prebiotinis anglies \xc5\xa1altinis yra labai selektyv\xc5\xabs, ypa\xc4\x8d Bifidobacterium longum infantis paderm\xc4\x97ms. B. infantis turi unikalius genus, tarp j\xc5\xb3 ir reguliuojan\xc4\x8dius glikozidazi\xc5\xb3 aktyvum\xc4\x85. D\xc4\x97ka toki\xc5\xb3 unikali\xc5\xb3 gen\xc5\xb3 MPO gali pad\xc4\x97ti vystytis ir kitoms bakterijoms.'